钦定古今图书集成/明伦汇编/氏族典/第078卷 > 吴执中
## 钦定古今图书集成/明伦汇编/氏族典/第078卷 > 吴执中

按《宋史吴执中传》：“执中，字子权，建州松溪人。登嘉祐
进士第，历官州县。同门婿吕惠卿方贵盛，不肯附以
取进。凡三十馀年，始提举河南常平，连徙河东、淮南、
江东转运判官，提点广东刑狱，入为库部、吏部、右司
郎中。大观初，擢兵部侍郎。二年，进御史中丞。初，蔡京
忌张康国，故引执中居言路。执中先劾刘炳兄弟，宋”
乔年父子皆京客也。帝尝语执政，嘉其不阿，康国曰：
“是乃为逐臣地耳。”已而章果至，帝怒，黜知滁州，未几，
徙越州。石公弼以为执中反复得罪，未宜殿大府，改
提举洞霄宫，以集贤殿修撰知扬州，加显谟阁待制、
知河南府。道过都，复拜中丞，迁礼部尚书。张商英罢，
御史张克公言执中与商英皆由郭天信以进，除枢
密直学士、知越州。寻降待制，又夺职，卒于家。